Se construiește un oraș militar! Mai exact, baza aeriană americană de la Mihail Kogălniceanu va fi un adevărat oraș după o investiție guvernamentală de aproape 2,5 miliarde de euro, scrie site-ul stirileprotv.ro.
Va putea găzdui peste 10.000 de militari NATO, clădiri anexe, un spital și o școală și va deveni una dintre cele mai mari din Europa de Est. Peste 2.300 de hectare de teren arabil au fost expropriate și au început lucrări de extindere.
Timp de cinci ani, în zona bazei de la Mihail Kogălniceanu se vor construi alte structuri militare. Actuala pistă a aeroportului va fi dublată, deservită de depozite de combustibil și mai multe hangare pentru diferite tipuri de avioane de luptă și drone.
Lucrările au început în partea de sud a viitorului oraș militar, unde acum se construiesc drumuri de acces și o rețea electrică de mare capacitate. Totul, pentru un răspuns rapid, în caz de nevoie.
Orașul militar Mihail Kogălniceanu va avea toate facilitățile pentru ca 10.000 de soldați NATO să poată locui aici împreună cu familiile: grădinițe, școli, un spital, precum și magazine sau parcuri de distracție.